Document ID: 32006D0649

KOMISIJAS LĒMUMS
(2006. gada 25. septembris)
par dzīvas novājinātas vakcīnas pret klasisko cūku mēri Kopienas krājumu atjaunošanu
(izziņots ar dokumenta numuru K(2006) 4197)
(2006/649/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tā 6. panta 2. punktu un 8. panta 2. punktu,
ņemot vērā Padomes 2001. gada 23. oktobra Direktīvu 2001/89/EK par Kopienas pasākumiem klasiskā cūku mēra kontrolei (2), un jo īpaši tās 18. panta 2. punktu,
tā kā:
(1)
Klasiskais cūku mēris apdraud mājas un savvaļas cūkas (mežacūkas) Kopienā.
(2)
Klasiskā cūku mēra uzliesmojumi mājas cūku saimniecībās var radīt ļoti nopietnas sekas un ekonomiskus zaudējumus Kopienā, jo īpaši, ja tie parādās teritorijās ar augstu cūku blīvumu.
(3)
Direktīvā 2001/89/EK ir paredzēti noteikumi mājas un savvaļas cūku ārkārtas vakcinācijai.
(4)
Kopiena ir iegādājusies 1 000 000 devas dzīvas novājinātas vakcīnas pret klasisko cūku mēri un ir veikusi pasākumus saistībā ar šīs vakcīnas glabāšanu un ātru pieejamību mājas cūku ārkārtas vakcinācijai.
(5)
Šo dzīvās novājinātās klasiskā cūku mēra vakcīnas devu derīguma termiņš beidzas 2006. gada decembrī. Attiecīgi to krājumi ir jāatjauno nolūkā saglabāt Kopienas spējas ātri reaģēt, ja jāveic ārkārtas vakcinācija pret klasisko cūku mēri.
(6)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
1. Kopiena pēc iespējas drīz iegādājas 1 000 000 dzīvas novājinātas vakcīnas devas pret klasisko cūku mēri.
2. Kopiena veic pasākumus, lai nodrošinātu 1. punktā minētās vakcīnas uzglabāšanu un izplatīšanu.
2. pants
Lēmuma 1. pantā noteikto pasākumu maksimālās izmaksas nedrīkst pārsniegt EUR 350 000.
3. pants
Šā lēmuma 1. panta 2. punktā paredzētos pasākumus veic Komisija sadarbībā ar konkursā izraudzītiem piegādātājiem.
4. pants
Šis lēmums ir adresēts dalībvalstīm.
Briselē, 2006. gada 25. septembrī

Labels: 7
3
0
6